Vispārējās tiesas (septītā palāta) 2020. gada 13. maija spriedums –

Talanton/Komisija

(lieta T‑195/18)

Šķīrējklauzula – Septītā pamatprogramma pētniecībai, tehnoloģiju attīstībai un demonstrējumu pasākumiem (2007.–2013.) – Līgums “Perform” – Pieļaujamās izmaksas – Daļēja samaksāto summu atmaksa – Līgumisko tiesību ļaunprātīga izmantošana – Labas ticības princips – Tiesiskā paļāvība – Pierādīšanas pienākums – Pretprasība

1. Tiesvedība – Vēršanās Vispārējā tiesā saskaņā ar šķīrējklauzulu – Vispārējās tiesas kompetence izskatīt pretprasību – Principi (LESD 256. panta 1. punkts un 272. pants) (skat. 41 un 42. punktu)

2. Tiesvedība – Vēršanās Vispārējā tiesā saskaņā ar šķīrējklauzulu – Līgumam piemērojamo tiesību aktu noteikšana (LESD 272. pants un 340. panta 1. punkts) (skat. 52.–54. punktu)

3. Eiropas Savienības budžets – Savienības finanšu atbalsts – Saņēmēja pienākums ievērot atbalsta piešķiršanas nosacījumus – Komisijas ierosināta procedūra, atgūstot samaksātos avansus – Savienības prasījumu atgūšana no trešām personām – Precizējumu par tiesisko regulējumu neesamība – Precizējumu par līgumu neesamība – Saprātīga termiņa ievērošana – Novērtēšanas kritēriji (LESD 272. pants; Padomes Regula Nr. 1605/2002; Komisijas Regula Nr. 2342/2002) (skat. 66.–69., 72., 73., 76., 80. punktu)

4. Eiropas Savienības budžets – Savienības finanšu atbalsts – Saņēmēja pienākums ievērot atbalsta piešķiršanas nosacījumus – Radušos izdevumu pamatojums – Komisijas ierosināta procedūra, atgūstot samaksātos avansus – Pierādīšanas pienākuma sadale (LESD 272. pants; Eiropas Parlamenta un Padomes Lēmums Nr. 1982/2006) (skat. 121.–125. punktu)

5. Eiropas Savienības budžets – Savienības finanšu atbalsts – Saņēmēja pienākums ievērot atbalsta piešķiršanas nosacījumus – Tikai faktisko izdevumu finansēšana – Deklarēto izdevumu pamatošana – Neesamība – Neatlīdzināmi izdevumi (LESD 317. pants) (skat. 137., 162., 193., 197. punktu)

6. Tiesvedība – Pieteikums par lietas ierosināšanu – Formas prasības – Kopsavilkums par izvirzītajiem pamatiem – Pamats, kas nav balstīs uz precīziem argumentiem – Nepieņemamība (Tiesas statūtu 21. panta 1. daļa un 53. panta 1. daļa; Vispārējās tiesas Reglamenta 76. panta d) punkts) (skat. 199. punktu)

7. Tiesvedība – Pierādījumu savākšanas pasākumi – Ekspertīze – Vispārējās tiesas novērtējuma brīvība (Vispārējās tiesas Reglamenta 88. pants un 91. panta e) punkts) (skat. 234. punktu)

Priekšmets

Pirmkārt, prasība, kas ir pamatota ar LESD 272. pantu un ar ko ir lūgts konstatēt, ka izdevumi, kurus prasītāja ir deklarējusi saskaņā ar vienošanos par subsīdiju Nr. 215952 nolūkā īstenot projektu “A sophisticated multi parametric system for the continuous effective assessment and monitoring of motor status in parkinson’s disease and other neurodegenerative diseases”, kas noslēgta atbilstoši Septītajai pamatprogrammai pētniecībai, tehnoloģiju attīstībai un demonstrējumu pasākumiem (2007 – 2013), bija pieļaujami un ka Komisijas prasība atmaksāt summas 481835,56 un 29694,10 EUR apmērā saskaņā ar minēto vienošanos ir tās līgumsaistību pārkāpums, kā arī, otrkārt, pretprasība piespriest prasītājai samaksāt summu 481835,56 EUR apmērā, kam pieskaitīti procenti.

Rezolutīvā daļa

1) Prasību noraidīt.

2) Talanton Anonymi Emporiki – Symvouleftiki Ekpaideftiki Etaireia Dianomon, Parochis Ypiresion Marketing kai Dioikisis Epicheiriseon samaksā Eiropas Komisijai 481835,56 EUR kā neatlīdzināmos izdevumus, kam pieskaitīti nokavējuma procenti atbilstoši 3,5 % likmei, skaitot no 2018. gada 26. februāra.

3) Talanton Anonymi Emporiki – Symvouleftiki Ekpaideftiki Etaireia Dianomon, Parochis Ypiresion Marketing kai Dioikisis Epicheiriseon samaksā Komisijai 29694,10 EUR kā vienotas likmes kompensāciju, kam pieskaitīti nokavējuma procenti atbilstoši 3,5 % likmei, skaitot no 2018. gada 26. februāra.